Zásahy hliadok MsP v 50. týždni 
	V týždni od 7. decembra do 13. decembra 2009 preverovali hliadky mestskej polície v hlavnom meste 2146 udalostí. Medzi nimi bolo aj 216 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a takýchto priestupkov zistili a riešili hliadky mestskej polície 1498. Na miestach vyhradených pre zdravotne postihnutých občanov bez oprávnenia parkovať tu zanechalo svoje vozidlá sedem vodičov.
	V oblasti porušení pravidiel verejného poriadku zistili mestskí policajti v sledovanom týždni 27 priestupkov a na telefonáty, v ktorých volajúci poukazovali na prípady rušenia nočného pokoja zasahovali 28 krát. Majitelia psov nerešpektovaním všeobecne záväzných nariadení týkajúcich sa podmienok chovu domácich zvierat prispeli do štatistiky mestskej polície 27 krát.
	Značne zastúpenými kategóriami porušovaní všeobecne záväzných nariadení boli opäť priestupky súvisiace s čistotou a poriadkom – 128 zistení, ako aj konzumácie alkoholických nápojov na verejných priestranstvách – 61 zistení. V rozpore so zásadami ambulantného predaja a trhového poriadku predávalo 8 „tiežpredajcov“.
	Trávnaté plochy si za miesto parkovania pre svojho štvorkolesového tátoša zvolilo 40 motoristov. Počas týždňa jednotlivé OS MsP nahlásili na príslušné úrady 19 vozidiel, ktoré vykazovali známky autovrakov.
	Najviac priestupkov zistili hliadky mestskej polície na Viedenskej ceste a to 82. Blokovacie zariadenia si na vozidlách našlo 691 vodičov a 172 motoristov si po odtiahnuté vozidlá muselo zájsť do areálov príslušných odťahovacích služieb.